I 1983 kom The Four Tops tilbake til Motown. De deltok blant annet i et tv-show i anledning selskapets 25-årsjubileum, der de var med i en vennskapelig kappestrid («battle-of-the-bands») med The Temptations. Dette var så vellykka at de gjennomførte en felles turne og har fortsatt med felles opptredener fram til i de seinere år. På Motown gav de nå ut to album, delvis ved hjelp av Holland-Dozier-Holland. I 1987 førte uenigheter til at de nok en gang brøyt ut. De gikk over til Arista Records, og fikk her sin hittil siste noenlunde høye plassering på listene i USA, da tittelsporet på albumet nådde 35.-plass.